Só lyk jongste Covid-19-syfersArgieffoto ter illustrasie. (Foto: GautengProvince/Twitter) Minstens 148 539 mense in Suid-Afrika het nou Covid-19 onder lede nadat nóg 9 260 nuwe virusgevalle Vrydag aangemeld is. Dit is effens minder as die aantal nuwe gevalle wat ŉ dag tevore (9 860) aangemeld is. Die jongste styging verteenwoordig ŉ positiwiteitskoers van 20.2%. Volgens die departement van gesondheid is 140 Covid-19-verwante sterftes sedert die vorige verslag aangemeld. Dit bring die algehele sterftesyfer op 92 252 te staan. Maroela Media het vroeër berig dat die departement meer as 500 Covid-19-sterftes opgeteken het wat toegeskryf word aan ŉ oudit in alle provinsies om die agterstand van Covid-19-sterftes en nuwe gevalle by te werk. Uit die 551 sterftes wat Donderdag aangeteken is, het net 45 egter in die voorafgaande 48 uur plaasgevind. Die meeste nuwe gevalle is Vrydag weer in die Wes-Kaap (26%) opgeteken, gevolg deur KwaZulu-Natal (25%), Gauteng (20%), die Oos-Kaap (9%), Vrystaat (5%), Limpopo, Mpumalanga, Noordwes en die Noord-Kaap (4% elk). Minstens 8 807 pasiënte word nou vir Covid-19 in die hospitaal behandel nadat nog 361 mense Vrydag opgeneem is. Volgens die Nasionale Instituut vir Oordraagbare Siektes (Nios) se statistieke het altesame 3 513 813 mense in Suid-Afrika al die virus opgedoen, van wie 93% reeds herstel het. Daar is altesame 21 487 054 Covid-19-toetse gedoen, van wie 45 843 mense Vrydag vir die virus getoets is. Volgens die departement van gesondheid is altesame 71 531 dosisse van die entstof sedert die vorige verslag toegedien, terwyl 28 308 644 dosisse sedert die aanvang van die land se inentingsprogram toegedien is.